ກຸ່ມ​ອົງການ​ປະຊາຊົນ ​ໃນ​ກຳປູ​ເຈຍ ​ໄທ ​ແລະ​ ຫວຽດນາມ ຄັດຄ້ານ​ ໂຄງການ​ເຂື່ອນ ​ດອນ​ສະ​ຫົງ ​ໃນ​ລາວ
ພວກທີ່ຄັດຄ້ານ ອ້າງວ່າ ການ​ກໍ່ສ້າງ ​ເຂື່ອນດອນ​ສະ​ຫົງ ຈະ​ສົ່ງ​ຜົນ​ກະທົບ​ ຢ່າງ​ຮຸນ​ແຮງ ທັງ​ຕໍ່​ ສິ່ງ​ແວດ​ລ້ອມ​ທຳ​ມະ​ຊາດ ​ແລະ ສັດ​ນ້ຳ ທີ່ຢູ່​ໃນ​ເຂດ​ຕອນ​ລ່າງ ຂອງແມ່ນ້ຳຂອງ​.
ກຸ່ມອົງການປະຊາຊົນ ໃນກຳປູເຈຍ ໄທ ແລະ ຫວຽດນາມ ຮ່ວມ ກັນຄັດຄ້ານ ໂຄງການເຂື່ອນດອນສະຫົງໃນລາວ ເພາະເຊື່ອວ່າ ຈະສົ່ງຜົນກະທົບຕໍ່ສັດນ້ຳ ໃນແມ່ນ້ຳຂອງຢ່າງກວ້າງຂວາງ ບັນດາຕົວແທນຂອງກຸ່ມອົງກອນປະຊາຊົນອະນຸລັກສິ່ງແວດ ລ້ອມທຳມະຊາດ ໃນແມ່ນ້ຳຂອງ ຈາກກຳປູເຈຍ ໄທ ແລະ ຫວຽດນາມ ໄດ້ຮ່ວມກັນອອກ ຖະແຫລງການ ເພື່ອສະແດງການຄັດຄ້ານ ຕໍ່ການກໍ່ສ້າງເຂື່ອນດອນສະຫົງ ໃນແມ່ນ້ຳຂອງ ຢູ່ເຂດສີ່ພັນດອນ ຄອນພະເພັງ ໃນເຂດເມືອງໂຂງ ແຂວງຈຳປາສັກຂອງລາວ ພາຍຫຼັງທີ່ ໄດ້ພົບປະແລກປ່ຽນ ຄວາມຄິດເຫັນຮ່ວມກັນອີກຄັ້ງໃໝ່ ທີ່ບາງກອກ ປະເທດໄທ ເມື່ອບໍ່ ນານມານີ້ ຖະແຫລງການດັ່ງກ່າວ ໄດ້ລະບຸຢ່າງຊັດເຈນວ່າ ການກໍ່ສ້າງເຂື່ອນດອນສະຫົງ ໃນແມ່ນ້ຳ ຂອງ ຈະສົ່ງຜົນກະທົບຢ່າງຮຸນແຮງ ທັງຕໍ່ສະພາບແວດລ້ອມທຳມະຊາດແລະສັດນ້ຳ ທີ່ຢູ່ ໃນເຂດຕອນລ່າງ ຂອງໂຄງການເຂື່ອນດອນສະຫົງ ທັງນີ້ເນື່ອງຈາກວ່າຕົວເຂື່ອນຈະປິດ ຮູນ້ຳສະຫົງ ທີ່ເປັນທາງສັນຈອນໄປມາຂອງສັດນ້ຳ ລະຫວ່າງເຂດສີ່ພັນດອນ ຄອນພະ ເພັງ ກັບເຂດຕອນລ່າງຂອງແມ່ນ້ຳຂອງ ໂດຍສະເພາະແມ່ນທະເລສາບໃຫຍ່ ໃນກຳປູເຈຍ ທີ່ເປັນແຫລ່ງປະມົງນ້ຳຈືດ ທີ່ອຸດົມສົມບູນທີ່ສຸດແຫ່ງໜຶ່ງ ຂອງໂລກນັ້ນ ນອກຈາກນັ້ນ ຖະແຫລງການດັ່ງກ່າວ ຍັງໄດ້ລະບຸດ້ວຍວ່າ ຄຸນນະພາບຂອງນ້ຳຈະຕ່ຳລົງ ພາຍຫຼັງຈາກ ທີ່ໄດ້ຜ່ານການຜະລິດກະແສໄຟຟ້າແລ້ວນັ້ນ ຈະສົ່ງຜົນກະທົບຕໍ່ສິ່ງແວດ ລ້ອມທຳມະຊາດ ທີ່ເປັນແຫລ່ງອາຫານຂອງສັດນ້ຳ ໃນເຂດສີ່ພັນດອນ ຄອນພະເພັງ ແລະ ເຂດຕອນລ່າງ ທັງຍັງຈະສົ່ງຜົນກະທົບຕໍ່ຕະກອນດິນ ທີ່ເປັນປຸຍຊັ້ນດີ ຂອງການປູກພືດ ໃນເຂດຕອນລ່າງອີກດ້ວຍ ການຄັດຄ້ານດັ່ງກ່າວນີ້ ກໍຍັງໄດ້ເກີດຂຶ້ນ ລະຫວ່າງພາກລັດ ຖະບານ ຂອງປະເທດສະມາຊິກ ຂອງຄະນະກຳມາທິການ ແມ່ນ້ຳຂອງ (MRC) ດ້ວຍກັນເມື່ອບໍ່ນານມານີ້ ຊຶ່ງກໍເຮັດໃຫ້ ທາງການລາວ ຕ້ອງຕົກລົງນຳເອົາ ໂຄງການເຂື່ອນດອນສະ ຫົງ ເຂົ້າສູ່ຂະບວນການປຶກສາຫາລື ຮ່ວມກັບປະເທດສະມາ ຊິກໃນ MRC ຢ່າງເປັນທາງການ ໃນລະຫວ່າງການປະຊຸມ ລະດັບລັດຖະມົນຕີ MRC ຄັ້ງທີ 20 ທີ່ໄດ້ຈັດຂຶ້ນໃນລະຫວ່າງ ວັນທີ 26-27 ມິຖຸນາປີນີ້ ຢູ່ບາງກອກ ປະເທດໄທ ໂດຍຜູ້ຕ່າງໜ້າຂອງລັດຖະບານລາວ ທີ່ໄດ້ໃຫ້ການຕົກລົງ ດັ່ງກ່າວນີ້ ກໍແມ່ນທ່ານວີລະພົນ ວີລະວົງ ລັດຖະມົນຕີຊ່ວຍ ວ່າການກະຊວງພະລັງງານ ແລະບໍ່ແຮ່ ຊຶ່ງກໍຈະເປັນຜົນເຮັດ ໃຫ້ທາງການລາວ ແລະກຸ່ມຜູ້ລົງທຶນໃນໂຄງການກໍ່ສ້າງເຂື່ອນດອນສະຫົງນັ້ນ ຈະຕ້ອງເປີດເຜີຍຂໍ້ມູນ ແລະຕອບຂໍ້ສົງໄສຕ່າງໆ ຂອງປະເທດສະມາຊິກໃນ MRC ທີ່ມີຕໍ່ໂຄງການເຂື່ອນດອນສະຫົງ ໃຫ້ໄດ້ຢ່າງແຈ້ງຂາວໃນທຸກດ້ານ ຊຶ່ງຄາດວ່າຈະໃຊ້ເວລາ 6 ເດືອນເປັນຢ່າງນ້ອຍ ດັ່ງທີ່ທ່ານໂຊດ ຕຣາຊູ ປລັດກະຊວງຊັບພະຍາກອນທຳມະຊາດ ແລະ ສິ່ງແວດລ້ອມຂອງໄທ ໄດ້ຊີ້ແຈງວ່າ: ກ່ອນໜ້ານີ້ ທາງການຫວຽດນາມ ກຳປູເຈຍ ແລະ ໄທ ທີ່ເປັນປະເທດສະມາຊິກໃນ MRC ຮ່ວມກັບລາວນັ້ນ ໄດ້ພາກັນສະແດງທ່າທີກົດດັນ ແລະຮຽກຮ້ອງໃຫ້ລັດຖະບານລາວ ທຳ ການສຶກສາຢ່າງຮອບດ້ານ ເພື່ອປ້ອງກັນບັນຫາຜົນກະທົບທາງສັງຄົມ ແລະ ສະພາບແວດລ້ອມທຳມະຊາດ ຈາກໂຄງການເຂື່ອນໄຟຟ້າດອນສະຫົງ ມາແລ້ວຄັ້ງໜຶ່ງໃນໂອກາດກອງປະຊຸມສຸດຍອດຜູ້ນຳລັດຖະບານ MRC ຄັ້ງທີ 2 ເມື່ອຕົ້ນເດືອນເມສາປີນີ້ ຢູ່ທີ່ນະຄອນ ໂຮຈິີມິນ ຊີຕີ້ ຂອງຫວຽດນາມ ໂດຍສະເພາະແມ່ນການກົດດັນ ແລະຮຽກຮ້ອງ ຂອງນາຍົກລັດຖະມົນຕີຫວຽດນາມ ແລະ ກຳປູເຈຍນັ້ນ ເຊື່ອວ່າ ເປັນສາເຫດສຳຄັນ ທີ່ກົດດັນໃຫ້ທາງການລາວ ຕ້ອງທົບທວນແຜນ ການກໍ່ສ້າງເຂື່ອນດອນສະຫົງ ອີກເທື່ອໃໝ່ ແລະ ຍອມນຳໂຄງການເຂົ້າສູ່ຂະບວນການພິຈາລະນາຮ່ວມກັນດັ່ງກ່າວ